Suomi taipui puolivälierässä Kanadalle 0–1 ja putosi olympiaturnauksen mitalipeleistä ensi kertaa sitten vuoden 2002.

Suomi hävisi puolivälierässä Kanadalle harmittavasti 0–1 ja jäi näin ollen rannalle olympiaturnauksen mitalipeleistä.

Ottelun ainoan maalin viimeisteli Kanadan puolustaja Maxim Noreau päätöserän ensimmäisellä minuutilla ajassa 40.55. Hän sai hyökkäyspään aloitusvoiton seurauksena kiekon ja tälläsi sen vastustamattomasti Mikko Koskisen selän taakse.

Leijonat haki ottelun lopussa raivoisasti tasoitusta ja loi jatkuvasti painetta Kanadan päätyyn. Hurjasta yrityksestä huolimatta maalia ei saatu aikaiseksi, ja Kanada pääsi juhlimaan välieräpaikkaa.

Suomen turnaus päättyi siis puolivälieriin.

Leijonien maalilla Koskinen torjui ottelussa 29 kertaa. Kanada joutui toisessa erässä vaihtamaan maalivahtia, kun Ben Scrivens loukkasi itseään. Hänen tilalleen tullut Kevin Poulin hoiti kuitenkin leiviskänsä erinomaisesti, eikä päästänyt laukaustakaan taakseen. Yhteensä Suomi sai ottelussa 21 laukausta kohti Kanadan maalia.

Kanada kohtaa perjantaina pelattavassa välierässä Saksan, joka järjesti jättiyllätyksen pudottamalla Ruotsin. Toisessa välierässä pelaavat Tshekki ja OAR.

Edellisen kerran Suomi jäi olympialaisissa ulos mitalipeleistä Salt Lake Cityssa 2002.

Kanada–Suomi 1–0 (0–0, 0–0, 1–0)

40.55 1–0 Maxim Noreau (Eric O’Dell)